Da de første videobutikkene i landet så dagens lys var NRK eneste tilgjengelige TV-kanal (med unntak av de som bodde ved svenskegrensen og fikk inn Sverige), og mandagsfilmen på NRK var den eneste filmen som ble sendt på kanalen i løpet av uka. Utleiemarkedet hadde en stor vekst på 1980-tallet, og videobransjen omsatte på midten av tiåret for rundt 700 millioner kroner. Fra 1987 ble det innført avgift til Norsk kino- og filmfond for hver film for både kinoer og videoforhandlere. Samme år ble en konsesjonsordning innført som ga den enkelte kommune myndighet til å bestemme hvem som skulle få lov til å bedrive salg og utleie av video. Denne ordningen ble imidlertid opphevet i 2011. Fra og med 2022 var ikke distributørene av kjøpefilm lenger forpliktet til å registrere og merke videoene hos Medietilsynet, samt betale gebyr for dette. Videogramavgiften på 3.50 kroner per solgte film ble derimot beholdt.